በኢትዮጵያ ተቋማት ግንባታ ላይ የአመለካከት ችግር ፈተና ነው ተባለ
በኢትዮጵያ ተቋማት ግንባታ ላይ የአመለካከት ችግር ፈተና መሆኑ “በአዲስ ወግ” የምክረ ሃሳብ መድረክ ላይ ተገልጿል፡፡ በጠቅላይ ሚኒስትር ጽሕፈት ቤት በሩብ አመቱ የሚዘጋቸው "አዲስ ወግ" የመክረ ሃሳብ መድረክ በተቋማት ግንባታ ላይ ዶክተር የራስወርቅ አድማሴ፣ ፕሮፌሰር ዳንኤል ቅጣው፣ ሕይወት አለማየሁ እና በዛብሕ ገብረየስ የውይይት መነሻ ሐሳብ አቅርበዋል፡፡የአመለካከት ችግር፣ ከሰው ሃይል ልማት ይልቅ በግኡዝ (የመሰረተ ልማት ግንባታ ) ላይ ትኩረት መደረጉ፣ የህግ የበላይነት ጥያቄ ውስጥ መግባቱ፣ እንደ ማህበረሰብ ለተቋማት እና ስርአት ያለ የልቦና ውቅር አለመጎልበቱ ደግሞ ተጠቃሽ ምክንያቶች ናቸው ተብሏል፡፡ባለፈው አንድ አመት ችግሩን ከመፍታት አንፃር መሻሻሎች መታየታቸውም ተነግሯል፡፡ሃገራዊ ለውጡ ከመጣ ወዲህ በፍትህና ህግ ማሻሻያ፣ በትምህርት፣ በምርጫ ቦርድ፣ በፖለቲካና ዲሞክራሲ ስርአት ግንባታ ወዘተ ተቋማት ላይ ማሻሻያ እየተደረገ ነው ተብሏል፡፡ጠቅላይ ሚኒስትር አብይ አህመድ በአንድ አመት የስልጣን ጊዜ መዘከሪያ መድረክ ላይ እንደተናገሩት፣ ቀጣዩ የመንግስታቸው ስራ ስርአትና ተቋማት ግንባታ ላይ እንደሆነ መናገራቸው ይታወሳል፡፡በውይይቱ በኢትዮጵያ ማእከላዊ መንግስት እስኪቋቋም ድርስ ልማዳዊ በሆነ እና ስልጣን በጨበጡ አካላት ስርአት እና ተቋማት ሲቋቋሙ መቆየቱ ተጠቅሷል፡፡የአጼ ምኒሊክ ወደ ስልጣን መምጣትን ተከትሎ ማእከላዊ መንግሰት በመጠናከሩ እንደ ባንክ፣ መገበያያ ገንዘብና የመሳሰሉትን ተቋማት መቋቋማቸው በአጼ ሃይለስላሴ ግዜ ህገ መንግስት መረቀቁም ተወስቷል፡፡ በጣሊያን ዳግም ወረራ ወቅት የተሻለ የስርአት እና የተቋማት ግንባታ ቢታይም ሂደቱ ግን ዘላቂ ሆኖ ሊቀጥል አልቻለም ተብሏል፡፡ 